CELEX: 52021PC0152
Language: el
Date: 2021-03-31
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ με την οποία εξουσιοδοτείται η Κροατία να εφαρμόσει φορολογική απαλλαγή στο πετρέλαιο εσωτερικής καύσης που χρησιμοποιείται για τη λειτουργία μηχανημάτων άρσης ναρκοπεδίων για ανθρωπιστικούς λόγους, σύμφωνα με το άρθρο 19 της οδηγίας 2003/96/ΕΚ

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 31.3.2021
            COM(2021) 152 final
            2021/0075(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ 
            με την οποία εξουσιοδοτείται η Κροατία να εφαρμόσει φορολογική απαλλαγή στο πετρέλαιο εσωτερικής καύσης που χρησιμοποιείται για τη λειτουργία μηχανημάτων άρσης ναρκοπεδίων για ανθρωπιστικούς λόγους, σύμφωνα με το άρθρο 19 της οδηγίας 2003/96/ΕΚ
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               
                  Η φορολογία των ενεργειακών προϊόντων και της ηλεκτρικής ενέργειας στην Ένωση διέπεται από την οδηγία 2003/96/ΕΚ του Συμβουλίου, της 27ης Οκτωβρίου 2003, σχετικά με την αναδιάρθρωση του κοινοτικού πλαισίου φορολογίας των ενεργειακών προϊόντων και της ηλεκτρικής ενέργειας
                     1
                   (στο εξής: οδηγία για τη φορολογία της ενέργειας ή οδηγία).
               
               
                  Σύμφωνα με το άρθρο 19 παράγραφος 1 της οδηγίας, εκτός από τις διατάξεις που περιλαμβάνονται ειδικότερα στα άρθρα 5, 15 και 17, το Συμβούλιο αποφασίζοντας ομόφωνα μετά από πρόταση της Επιτροπής μπορεί να επιτρέψει σε ένα κράτος μέλος να θεσπίσει περαιτέρω απαλλαγές ή μειώσεις του επιπέδου φορολογίας για λόγους ειδικής πολιτικής.
               
               
                  Δυνάμει της εκτελεστικής απόφασης 2014/921/ΕΕ του Συμβουλίου, της 16ης Δεκεμβρίου 2014
                     2
                  , η Κροατία έχει λάβει ήδη άδεια να εφαρμόσει φορολογική απαλλαγή στο πετρέλαιο εσωτερικής καύσης που χρησιμοποιείται για τη λειτουργία μηχανημάτων άρσης ναρκοπεδίων για ανθρωπιστικούς λόγους, σύμφωνα με το άρθρο 19 της οδηγίας 2003/96/ΕΚ.
               
               
                  Στόχος της παρούσας πρότασης είναι να παραταθεί η εν λόγω άδεια όπως έχει ζητήσει η Κροατία, δεδομένου ότι η ισχύουσα παρέκκλιση έληξε στις 19 Δεκεμβρίου 2020. Σκοπός της εν λόγω απαλλαγής είναι να μειωθεί το κόστος για τα νομικά πρόσωπα που είναι καταχωρισμένα για τη διεξαγωγή εργασιών άρσης ναρκοπεδίων και, ως εκ τούτου, να επιταχυνθούν οι εργασίες, συμβάλλοντας στην εφαρμογή της άρσης ναρκοπεδίων για ανθρωπιστικούς λόγους στην Κροατία.
               
               
                  Οι εργασίες άρσης ναρκοπεδίων πραγματοποιούνται σύμφωνα με τη διεθνή σύμβαση του 1998 για την απαγόρευση της χρήσης, της αποθήκευσης, της παραγωγής και της διακίνησης ναρκών κατά προσωπικού και για την καταστροφή τους (στο εξής: σύμβαση της Οτάβα) και τη διεθνή σύμβαση για τα πυρομαχικά διασποράς που υπογράφηκε στο Όσλο το 2018, η οποία απαγορεύει κάθε χρήση, παραγωγή, μεταφορά και αποθήκευση πυρομαχικών διασποράς και θεσπίζει πλαίσιο συνεργασίας και συνδρομής για τη διασφάλιση της εκκαθάρισης των μολυσμένων περιοχών, καθώς και σύμφωνα με τον νόμο περί δράσης κατά των ναρκών (OG 110/15, 118/18 και 98/19).
               
               
                  Κατ’ εφαρμογή του άρθρου 5 της σύμβασης της Οτάβα, το 2018 η Δημοκρατία της Κροατίας υπέβαλε δεύτερο αίτημα παράτασης της προθεσμίας άρσης ναρκοπεδίων. Το αίτημα έγινε δεκτό κατά τη δέκατη έβδομη σύνοδο των συμβαλλομένων κρατών της σύμβασης και ως νέα προθεσμία για την ολοκλήρωση των εργασιών άρσης ναρκοπεδίων ορίστηκε πλέον η 1η Μαρτίου 2026.
               
               
                  Σύμφωνα με την παράταση της προθεσμίας αποναρκοθέτησης και με επιστολή της 18ης Σεπτεμβρίου 2020, οι κροατικές αρχές ενημέρωσαν την Επιτροπή για την πρόθεσή τους να παρατείνουν τη φορολογική απαλλαγή στο πετρέλαιο εσωτερικής καύσης που χρησιμοποιείται για τη λειτουργία μηχανημάτων άρσης ναρκοπεδίων για ανθρωπιστικούς λόγους έως τις 19 Δεκεμβρίου 2026. Συμπληρωματικές πληροφορίες παρασχέθηκαν με επιστολές της 13ης Οκτωβρίου 2020 και της 6ης Νοεμβρίου 2020.
               
               
                  Πρόθεση των κροατικών αρχών είναι να συνεχίσουν να εφαρμόζουν φορολογική απαλλαγή στο πετρέλαιο εσωτερικής καύσης που χρησιμοποιείται για τη λειτουργία μηχανημάτων άρσης ναρκοπεδίων για ανθρωπιστικούς λόγους, σύμφωνα με το άρθρο 19 της οδηγίας 2003/96/ΕΚ.
               
               
                  Η αιτούμενη περίοδος ισχύος της παρέκκλισης καλύπτει το χρονικό διάστημα από τις 19 Δεκεμβρίου 2020 έως τις 19 Δεκεμβρίου 2026, αποτελεί συνέχεια της ισχύουσας παρέκκλισης και βρίσκεται εντός του μέγιστου διαστήματος που επιτρέπεται βάσει του άρθρου 19 της οδηγίας για τη φορολογία της ενέργειας.
               
               
                  Στόχος του μέτρου που θα εφαρμόσει η Κροατία είναι να δοθεί κίνητρο για την ταχύτερη εκκαθάριση των ύποπτων ναρκοπεδίων, γεγονός που θα οδηγήσει στην απελευθέρωση γεωργικών και δασικών εκτάσεων, ώστε να καταστούν και πάλι προσβάσιμες για οικονομικές δραστηριότητες. Το μέτρο αναμένεται επίσης να έχει άμεσες θετικές επιπτώσεις στην ανθρώπινη ζωή και υγεία στις περιοχές που έχουν μολυνθεί από νάρκες και μη εκραγέντες μηχανισμούς.
               
               
                  Το μέτρο συνίσταται σε φορολογική απαλλαγή από τον ειδικό φόρο κατανάλωσης για το πετρέλαιο εσωτερικής καύσης που χρησιμοποιείται για τη λειτουργία μηχανημάτων άρσης ναρκοπεδίων για ανθρωπιστικούς λόγους σε περιοχές που έχουν μολυνθεί από νάρκες κατά τέτοιον τρόπο, ώστε η απαλλαγή να παρέχεται μόνο σε νομικές οντότητες που είναι καταχωρισμένες για την άρση ναρκοπεδίων. Το μέτρο υλοποιείται με την εφαρμογή της επιστροφής ειδικού φόρου κατανάλωσης. Τα μηχανήματα που θα χρησιμοποιήσουν πετρέλαιο εσωτερικής καύσης το οποίο θα έχει απαλλαγεί από τον ειδικό φόρο κατανάλωσης θα ταξινομηθούν ανάλογα με τη χρήση, τα εργαλεία εργασίας και τη μέθοδο λειτουργίας τους. Οι αρμόδιες υπηρεσίες του Κέντρου δράσης κατά των ναρκών της Κροατίας θα επιβλέπουν και θα τηρούν αρχεία για τη λειτουργία των μηχανημάτων. Θα υπάρχει ειδικό έντυπο για κάθε μηχάνημα, στο οποίο θα καταγράφονται οι ώρες λειτουργίας, η απόδοση και η κατανάλωση καυσίμων σε καθημερινή βάση. Μόλις ολοκληρωθεί κάποιο έργο, ο φορέας άρσης ναρκοπεδίων θα υποβάλει ένα έντυπο επιστροφής του ειδικού φόρου κατανάλωσης για το μηχάνημα που χρησιμοποιήθηκε στην τοποθεσία, συνοδευόμενο από ένα ημερολόγιο για κάθε μηχάνημα. Η φορολογική διοίκηση του Υπουργείου Οικονομικών, σύμφωνα με τη γενική αρμοδιότητα που έχει να παρακολουθεί την εφαρμογή της νομοθεσίας για τους ειδικούς φόρους κατανάλωσης, διενεργεί, βάσει των πληροφοριών σχετικά με την τοποθεσία όπου πραγματοποιούνται οι εργασίες αποναρκοθέτησης, συστηματικούς ελέγχους των καυσίμων που χρησιμοποιούνται στα μηχανήματα άρσης ναρκοπεδίων.
               
               
                  Σύμφωνα με τα στοιχεία που διαβίβασαν οι κροατικές αρχές, στην Κροατία υπάρχουν 44 εξουσιοδοτημένες νομικές οντότητες με 43 μηχανήματα τα οποία χρησιμοποιούνται για την άρση ναρκοπεδίων για ανθρωπιστικούς λόγους. Ωστόσο, το μέτρο δεν θα περιοριστεί μόνο στους εν λόγω διαπιστευμένους φορείς, αλλά θα ισχύει για κάθε νέο διαπιστευμένο φορέα και μηχάνημα άρσης ναρκοπεδίων που μπορεί στο μέλλον να χρησιμοποιηθεί για τον σκοπό αυτόν. Το Κέντρο δράσης κατά των ναρκών της Κροατίας πιστοποιεί και διατηρεί αρχείο όλων των νέων μηχανημάτων εκκαθάρισης ναρκών που προορίζονται να χρησιμοποιηθούν για άρση ναρκοπεδίων για ανθρωπιστικούς λόγους.
               
            
            
               Εάν δεν εφαρμοστεί το μέτρο, οι φορείς οι οποίοι διαθέτουν εξοπλισμό άρσης ναρκοπεδίων και είναι εξουσιοδοτημένοι να εκτελέσουν εργασίες άρσης ναρκοπεδίων στην επικράτεια της Κροατίας θα υποχρεωθούν να καταβάλουν τον εθνικό συντελεστή ειδικού φόρου κατανάλωσης για το πετρέλαιο εσωτερικής καύσης που χρησιμοποιείται ως πετρέλαιο κίνησης, ο οποίος ανέρχεται σε 3 060 HRK ανά 100 λίτρα (περίπου 404 EUR βάσει της συναλλαγματικής ισοτιμίας 1 EUR = 7,5630 HRK της 1ης Οκτωβρίου 2020) και ισχύει για τη χρήση ως προωθητικό, καθώς και για χρήση στους κινητήρες σταθερής θέσης, στα βαρέα μηχανήματα και στα οχήματα που σύμφωνα με τον προορισμό τους χρησιμοποιούνται εκτός δημοσίων οδών [άρθρο 8 παράγραφος 2 στοιχεία β), γ) και δ) της οδηγίας για τη φορολογία της ενέργειας]. Η χρονικά περιορισμένη φορολογική απαλλαγή θα δώσει τη δυνατότητα στους φορείς να μειώσουν το κόστος των εργασιών άρσης ναρκοπεδίων για περιορισμένη χρονική περίοδο, δημιουργώντας με τον τρόπο αυτόν κίνητρο εντατικοποίησης των εργασιών τους για την περίοδο εφαρμογής του μέτρου. Το γεγονός αυτό θα επιταχύνει τη διαδικασία άρσης των ναρκοπεδίων. Οι δικαιούχοι του μέτρου είναι νομικές οντότητες που έχουν λάβει άδεια από το Υπουργείο Εσωτερικών για εργασίες άρσης ναρκοπεδίων σύμφωνα με τον νόμο περί δράσης κατά των ναρκών (OG 110/15, 118/18 και 98/19) και διαθέτουν εγκεκριμένα μηχανήματα σύμφωνα με το διάταγμα σχετικά με τις τεχνικές απαιτήσεις και την αξιολόγηση της συμμόρφωσης των μηχανημάτων που χρησιμοποιούνται στην άρση ναρκοπεδίων για ανθρωπιστικούς λόγους (OG 53/07, 39/11 και 57/13).
            
            
               
                  Η Κροατία ζήτησε να χορηγηθεί η άδεια έως τις 19 Δεκεμβρίου 2026, με έναρξη από τις 19 Δεκεμβρίου 2020, χωρίς διακοπή σε σχέση με την ισχύουσα παρέκκλιση και εντός του μέγιστου διαστήματος που προβλέπεται στο άρθρο 19 παράγραφος 2 της οδηγίας.
               
            
            
               •Συνέπεια με τις ισχύουσες διατάξεις στον τομέα πολιτικής
            
            
               
                  Η φορολογία του πετρελαίου εσωτερικής καύσης που χρησιμοποιείται για βιομηχανικούς και εμπορικούς σκοπούς διέπεται από την οδηγία 2003/96/ΕΚ, και ειδικότερα από το άρθρο 8. Στα άρθρα 5, 15 και 17 προβλέπεται η δυνατότητα των κρατών μελών να εφαρμόζουν φορολογικές διαφοροποιήσεις, μεταξύ άλλων, απαλλαγές και μειώσεις, για ορισμένες χρήσεις του πετρελαίου εσωτερικής καύσης. Ωστόσο, οι συγκεκριμένες διατάξεις, αυτές καθαυτές, δεν προβλέπουν φορολογική απαλλαγή στο πετρέλαιο εσωτερικής καύσης που χρησιμοποιείται για τη λειτουργία μηχανημάτων άρσης ναρκοπεδίων για ανθρωπιστικούς λόγους.
               
            
         
         
            
               Διατάξεις βάσει της οδηγίας για τη φορολογία της ενέργειας
            
            
               
                  Εκτίμηση του μέτρου σύμφωνα με το άρθρο 19 της οδηγίας 2003/96/ΕΚ
               
               
                  Το άρθρο 19 παράγραφος 1 πρώτο εδάφιο της οδηγίας ορίζει τα ακόλουθα: 
               
               
                  Εκτός από τις διατάξεις που περιλαμβάνονται στα προηγούμενα άρθρα και ειδικότερα στα άρθρα 5, 15 και 17, το Συμβούλιο αποφασίζοντας ομόφωνα μετά από πρόταση της Επιτροπής μπορεί να επιτρέψει σε ένα κράτος μέλος να θεσπίσει περαιτέρω απαλλαγές ή μειώσεις για λόγους ειδικής πολιτικής.
               
               
                  Η δυνατότητα θέσπισης ευνοϊκής φορολογικής μεταχείρισης για το πετρέλαιο εσωτερικής καύσης που χρησιμοποιείται για τη λειτουργία μηχανημάτων στην άρση ναρκοπεδίων για ανθρωπιστικούς λόγους μπορεί να προβλέπεται σύμφωνα με το άρθρο 19 της οδηγίας, δεδομένου ότι σκοπός της είναι να επιτρέπει στα κράτη μέλη τη θέσπιση περαιτέρω απαλλαγών ή μειώσεων για λόγους ειδικής πολιτικής. 
               
               
                  Η Κροατία ζήτησε να εφαρμοστεί το μέτρο για 6 έτη, δηλαδή για το μέγιστο επιτρεπόμενο χρονικό διάστημα σύμφωνα με το άρθρο 19 παράγραφος 2. Η περίοδος αυτή συνάδει με τις διεθνείς δεσμεύσεις της Κροατίας για την ολοκλήρωση των εργασιών άρσης ναρκοπεδίων.
               
               
                  Ωστόσο, η παρέκκλιση δεν θα πρέπει να παρεμποδίσει μελλοντικές τροποποιήσεις του υφιστάμενου νομικού πλαισίου και θα πρέπει να ληφθούν υπόψη η επικείμενη αναθεώρηση της οδηγίας για τη φορολογία της ενέργειας και το ενδεχόμενο έγκρισης από το Συμβούλιο νομοθετικής πράξης βάσει πρότασης της Επιτροπής για την τροποποίηση της οδηγίας για τη φορολογία της ενέργειας. Η εν λόγω επανεξέταση ακολουθεί την αξιολόγηση της οδηγίας για τη φορολογία της ενέργειας
                     3
                   και τα συμπεράσματα του Συμβουλίου, της 28ης Νοεμβρίου 2019, σχετικά με το πλαίσιο της ΕΕ για τη φορολογία της ενέργειας
                     4
                  . Το Συμβούλιο, στα συμπεράσματά του, κάλεσε την Επιτροπή να αναλύσει και να αξιολογήσει πιθανές επιλογές με σκοπό τη δημοσίευση, σε εύθετο χρόνο, πρότασης σχετικά με την αναθεώρηση της οδηγίας για τη φορολογία της ενέργειας· κάλεσε επίσης την Επιτροπή να εξετάσει ιδιαίτερα το πεδίο εφαρμογής της οδηγίας, τους ελάχιστους συντελεστές και τις ειδικές φορολογικές μειώσεις και απαλλαγές. 
               
            
            
               Υπό τις περιστάσεις αυτές, φαίνεται μεν σκόπιμο να χορηγηθεί η άδεια για την αιτούμενη περίοδο, η ισχύς όμως της παρέκκλισης θα πρέπει να εξαρτηθεί από την έναρξη της εφαρμογής γενικών διατάξεων επί του θέματος πριν από τις 19 Δεκεμβρίου 2026.
            
            
            
               
                  Κανόνες για τις κρατικές ενισχύσεις
               
               
                  Οι κροατικές αρχές προβλέπουν την εφαρμογή φορολογικής απαλλαγής στο πετρέλαιο εσωτερικής καύσης που χρησιμοποιείται για τη λειτουργία μηχανημάτων άρσης ναρκοπεδίων για ανθρωπιστικούς λόγους, μέσω της επιστροφής του ειδικού φόρου κατανάλωσης σε κάθε καταχωρισμένο φορέα που εμπλέκεται στις εργασίες άρσης ναρκοπεδίων. Οι κροατικές αρχές ισχυρίζονται ότι το μέτρο δεν συνιστά κρατική ενίσχυση. Η παρούσα πρόταση δεν θίγει τυχόν εκτίμηση του μέτρου από την Επιτροπή βάσει των κανόνων για τις κρατικές ενισχύσεις. Επιπλέον, η πρόταση εκτελεστικής απόφασης του Συμβουλίου δεν προδικάζει την υποχρέωση του κράτους μέλους να διασφαλίζει τη συμμόρφωση με τους κανόνες για τις κρατικές ενισχύσεις.
               
            
            
               •Συνέπεια με άλλες πολιτικές της Ένωσης
            
            
               
                  Πολιτική στον τομέα της υγείας και του περιβάλλοντος
               
               
                  Το αιτούμενο μέτρο αφορά κυρίως την πολιτική της ΕΕ για την υγεία και το περιβάλλον, στον βαθμό που θα συμβάλει στην ταχύτερη μείωση των μολυσμένων από νάρκες περιοχών της Δημοκρατίας της Κροατίας, οι οποίες συνιστούν απειλή για τη ζωή και την υγεία των ανθρώπων, των οικόσιτων ζώων και της άγριας χλωρίδας και πανίδας. Οι στόχοι που πρέπει να επιτευχθούν με το μέτρο αυτό είναι περιφερειακού και τομεακού χαρακτήρα, δεδομένου ότι οι προς αποναρκοθέτηση περιοχές βρίσκονται σε διάφορες περιφέρειες της Δημοκρατίας της Κροατίας, και οι τομείς που επηρεάζονται από το μέτρο είναι η γεωργία και η δασοκομία. Η εφαρμογή του μέτρου έχει άμεσες θετικές επιπτώσεις στην προστασία της ανθρώπινης ζωής και υγείας σε περιοχές που έχουν μολυνθεί από νάρκες και μη εκραγέντες μηχανισμούς.
               
               
                  Πολιτική μεταφορών
               
               
                  Το μέτρο περιορίζεται, αφενός, στο πετρέλαιο εσωτερικής καύσης που χρησιμοποιείται σε εγκεκριμένα μηχανήματα ειδικής χρήσης που έχουν σχεδιαστεί και κατασκευαστεί ειδικά για την εκκαθάριση ναρκοπεδίων και, αφετέρου, σε ναρκοθετημένες περιοχές της Δημοκρατίας της Κροατίας. Είναι επίσης σκόπιμο να αναφερθεί ότι τα εν λόγω μηχανήματα δεν μπορούν να χρησιμοποιηθούν για οιοδήποτε είδος μεταφοράς σε δημόσιες οδούς.
               
               
                  Εσωτερική αγορά και θεμιτός ανταγωνισμός
               
               
                  Υπό τις συνθήκες που περιγράφονται ανωτέρω, το μέτρο φαίνεται επίσης αποδεκτό υπό το πρίσμα της ορθής λειτουργίας της εσωτερικής αγοράς και της ανάγκης διασφάλισης θεμιτού ανταγωνισμού. Ειδικότερα, το μέτρο δεν πρόκειται να ευνοήσει ορισμένες επιχειρήσεις έναντι κάποιων άλλων, δεδομένου ότι ισχύει για όλες τις επιχειρήσεις που δραστηριοποιούνται στον τομέα της άρσης ναρκοπεδίων για ανθρωπιστικούς λόγους στην Κροατία. Ομοίως, το μέτρο δεν θα επηρεάσει το εμπόριο εντός της ΕΕ, δεδομένου του ιδιαίτερου χαρακτήρα του, καθώς και του γεγονότος ότι περιορίζεται σε ναρκοθετημένες περιοχές της Δημοκρατίας της Κροατίας.
               
               
                  Συνεπώς, μπορεί να συναχθεί το συμπέρασμα ότι το μέτρο είναι συμβατό με τις πολιτικές της Ένωσης στους τομείς της υγείας, του περιβάλλοντος, των μεταφορών και του ανταγωνισμού.
               
               
                  Λαμβανομένου υπόψη του χρονικού πλαισίου για το οποίο προτείνεται να παραταθεί η άδεια εφαρμογής φορολογικής απαλλαγής, είναι μάλλον απίθανο να αλλάξει η ανάλυση που παρατίθεται στις προηγούμενες παραγράφους πριν από την ημερομηνία λήξης του μέτρου.
               
            
         
         
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Άρθρο 19 της οδηγίας 2003/96/ΕΚ του Συμβουλίου.
               
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Ο τομέας της έμμεσης φορολογίας, που καλύπτεται από το άρθρο 113 της ΣΛΕΕ, δεν εμπίπτει καθαυτός στην αποκλειστική αρμοδιότητα της Ευρωπαϊκής Ένωσης κατά την έννοια του άρθρου 3 της ΣΛΕΕ.
               
               
                  Ωστόσο, δυνάμει του άρθρου 19 της οδηγίας 2003/96/ΕΚ, στο Συμβούλιο έχει εκχωρηθεί αποκλειστική αρμοδιότητα, σύμφωνα με το παράγωγο δίκαιο, να επιτρέπει σε ένα κράτος μέλος να θεσπίζει περαιτέρω απαλλαγές ή μειώσεις κατά την έννοια της εν λόγω διάταξης. Επομένως, τα κράτη μέλη δεν μπορούν να υποκαταστήσουν το Συμβούλιο. Κατά συνέπεια, στην παρούσα εκτελεστική απόφαση δεν έχει εφαρμογή η αρχή της επικουρικότητας. Σε κάθε περίπτωση, δεδομένου ότι η παρούσα πράξη δεν αποτελεί σχέδιο νομοθετικής πράξης, δεν θα πρέπει να διαβιβαστεί στα εθνικά κοινοβούλια σύμφωνα με το πρωτόκολλο αριθ. 2 που προσαρτάται στις Συνθήκες για τον έλεγχο της συμμόρφωσης με την αρχή της επικουρικότητας.
               
            
            
               •Αναλογικότητα
            
            
               
                  Η πρόταση είναι σύμφωνη με την αρχή της αναλογικότητας. Η φορολογική απαλλαγή δεν υπερβαίνει τα αναγκαία όρια για την επίτευξη του συγκεκριμένου στόχου.
               
            
            
               •Επιλογή της νομικής πράξης
            
            
               
                  Ως νομική πράξη προτείνεται εκτελεστική απόφαση του Συμβουλίου. Το άρθρο 19 της οδηγίας 2003/96/ΕΚ προβλέπει μόνο αυτό το είδος μέτρου.
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας
            
            
               
                  Το μέτρο δεν απαιτεί την αξιολόγηση της ισχύουσας νομοθεσίας.
               
            
            
               •Διαβουλεύσεις με τα ενδιαφερόμενα μέρη
            
            
               
                  Η παρούσα πρόταση βασίζεται σε αίτημα της Κροατίας και αφορά μόνο το εν λόγω κράτος μέλος.
               
            
            
               •Συλλογή και χρήση εμπειρογνωσίας
            
            
               
                  Δεν υπήρξε ανάγκη εξωτερικής εμπειρογνωσίας.
               
            
            
               •Εκτίμηση επιπτώσεων
            
            
               
                  Η παρούσα πρόταση αφορά τη χορήγηση άδειας σε μεμονωμένο κράτος μέλος κατόπιν αιτήματός του και δεν απαιτείται εκτίμηση επιπτώσεων.
               
               
                  Στη Δημοκρατία της Κροατίας, το σύνολο των εναπομενουσών περιοχών που είναι ύποπτες για παρουσία ναρκών καλύπτουν έκταση 295,9 km2, που αφορά 50 πόλεις και δήμους σε 8 κομητείες. Στις περιοχές αυτές απαγορεύεται κάθε είσοδος και μετακίνηση.
               
            
         
         
            
               
                  Οι τρέχουσες εργασίες άρσης ναρκοπεδίων εκτελούνται από 617 ειδικούς στην εκκαθάριση ναρκοπεδίων, διαχειριστές τοποθεσιών και προσωπικό υποστήριξης που απασχολούνται από 44 εξουσιοδοτημένες νομικές οντότητες για εργασίες άρσης ναρκοπεδίων. Οι εργασίες άρσης ναρκοπεδίων εκτελούνται με τη χρήση 43 ειδικά σχεδιασμένων μηχανημάτων άρσης ναρκοπεδίων.
               
               
                  Βάσει των πληροφοριών που παρασχέθηκαν από την Κροατία προκύπτει ότι το μέτρο θα έχει περιορισμένη επίπτωση στα φορολογικά έσοδα. Οι κροατικές αρχές εκτιμούν ότι οι συνολικές απώλειες φορολογικών εσόδων λόγω του μέτρου θα ανέλθουν σε 3 199 475 HRK (περίπου 423 043 EUR) για τη συνολική εξαετή διάρκεια ισχύος του μέτρου.
               
               
                  Η Κροατία αναμένει ότι το μέτρο θα έχει θετικό αντίκτυπο στην επιτυχή και έγκαιρη ολοκλήρωση των εργασιών άρσης ναρκοπεδίων μέσω της μείωσης του λειτουργικού κόστους των οικονομικών φορέων που συμμετέχουν στις εργασίες άρσης ναρκοπεδίων.
               
            
            
               •Καταλληλότητα και απλούστευση του κανονιστικού πλαισίου
            
            
               
                  Το μέτρο δεν προβλέπει απλούστευση. Προκύπτει από το αίτημα της Κροατίας και αφορά μόνο το εν λόγω κράτος μέλος.
               
            
            
               •Θεμελιώδη δικαιώματα
            
            
               
                  Το μέτρο δεν έχει επίπτωση στα θεμελιώδη δικαιώματα.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Το μέτρο δεν συνεπάγεται ούτε οικονομική ούτε διοικητική επιβάρυνση για την Ένωση. Συνεπώς, η πρόταση δεν έχει καμία επίπτωση στον προϋπολογισμό της Ένωσης.
               
            
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               
                  Δεν απαιτείται σχέδιο εφαρμογής. Η παρούσα πρόταση αφορά τη χορήγηση άδειας φορολογικής απαλλαγής για μεμονωμένο κράτος μέλος, κατόπιν αιτήματός του. Η άδεια χορηγείται για περιορισμένο χρονικό διάστημα έως τις 19 Δεκεμβρίου 2026. Προβλέπεται η δυνατότητα αξιολόγησης του μέτρου σε περίπτωση αιτήματος ανανέωσης μετά τη λήξη της περιόδου ισχύος.
               
            
            
               •Επεξηγηματικά έγγραφα (για οδηγίες)
            
            
               
                  Για την πρόταση δεν απαιτούνται επεξηγηματικά έγγραφα σχετικά με τη μεταφορά στο εθνικό δίκαιο. 
               
            
            
               •Αναλυτική επεξήγηση των επιμέρους διατάξεων της πρότασης
            
            
               
                  Το άρθρο 1 ορίζει ότι θα επιτραπεί στην Κροατία να εφαρμόσει φορολογική απαλλαγή στο πετρέλαιο εσωτερικής καύσης που χρησιμοποιείται για τη λειτουργία μηχανημάτων άρσης ναρκοπεδίων για ανθρωπιστικούς λόγους, σύμφωνα με το άρθρο 19 της οδηγίας 2003/96/ΕΚ.
               
               
                  Σύμφωνα με το άρθρο 2, η άδεια χορηγείται με ισχύ από τις 19 Δεκεμβρίου 2020, σε συνέχεια με την ισχύουσα εκτελεστική απόφαση 2014/921/ΕΕ του Συμβουλίου, έως τις 19 Δεκεμβρίου 2026, διάστημα που δεν υπερβαίνει τη μέγιστη περίοδο 6 ετών που προβλέπεται στην οδηγία, όπως έχει ζητήσει η Κροατία.
               
            
            
               2021/0075 (NLE)
            
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
         
         
            
               με την οποία εξουσιοδοτείται η Κροατία να εφαρμόσει φορολογική απαλλαγή στο πετρέλαιο εσωτερικής καύσης που χρησιμοποιείται για τη λειτουργία μηχανημάτων άρσης ναρκοπεδίων για ανθρωπιστικούς λόγους, σύμφωνα με το άρθρο 19 της οδηγίας 2003/96/ΕΚ
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη την οδηγία 2003/96/ΕΚ του Συμβουλίου, της 27ης Οκτωβρίου 2003, σχετικά με την αναδιάρθρωση του κοινοτικού πλαισίου φορολογίας των ενεργειακών προϊόντων και της ηλεκτρικής ενέργειας
                  5
               , και ιδίως το άρθρο 19,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Με την εκτελεστική απόφαση 2014/921/ΕΕ του Συμβουλίου
                  6
               , η Κροατία εξουσιοδοτήθηκε να εφαρμόσει φορολογική απαλλαγή στο πετρέλαιο εσωτερικής καύσης που χρησιμοποιείται για τη λειτουργία μηχανημάτων άρσης ναρκοπεδίων για ανθρωπιστικούς λόγους, σύμφωνα με το άρθρο 19 της οδηγίας 2003/96/ΕΚ, έως τις 19 Δεκεμβρίου 2020.
            
            
               (2)Στις 18 Σεπτεμβρίου 2020 η Κροατία ζήτησε να της χορηγηθεί η άδεια να συνεχίσει να εφαρμόζει φορολογική απαλλαγή στο πετρέλαιο εσωτερικής καύσης που χρησιμοποιείται για τη λειτουργία μηχανημάτων άρσης ναρκοπεδίων για ανθρωπιστικούς λόγους για την περίοδο από τις 19 Δεκεμβρίου 2020 έως τις 19 Δεκεμβρίου 2026. Κατόπιν αιτήματος της Επιτροπής, η Κροατία υπέβαλε συμπληρωματικές πληροφορίες προς στήριξη της αίτησής της στις 13 Οκτωβρίου 2020 και στις 6 Νοεμβρίου 2020.
            
            
               (3)Η Κροατία, με τη φορολογική απαλλαγή που προτίθεται να εφαρμόσει, αποσκοπεί στην επίσπευση της άρσης ναρκοπεδίων στις λοιπές ναρκοθετημένες περιοχές σε διάφορες περιφέρειες. Το μέτρο αναμένεται να έχει άμεσες θετικές επιπτώσεις στην ανθρώπινη ζωή και την υγεία στις περιφέρειες αυτές.
            
            
               (4)Το μέτρο θα πρέπει να περιορίζεται σε εγκεκριμένα μηχανήματα ειδικής χρήσης, σχεδιασμένα και κατασκευασμένα ειδικά για την άρση ναρκοπεδίων.
            
            
               (5)Το μέτρο θα πρέπει να περιορίζεται σε ναρκοθετημένες περιοχές στην επικράτεια της Κροατίας.
            
            
               (6)Το μέτρο θα πρέπει να ισχύει για όλους τους φορείς που εμπλέκονται στην άρση ναρκοπεδίων για ανθρωπιστικούς λόγους στην Κροατία, επομένως δεν θα δοθεί κανένα οικονομικό πλεονέκτημα σε κάποιον συγκεκριμένο εμπλεκόμενο φορέα.
            
            
               (7)Κατά συνέπεια, το μέτρο κρίνεται αποδεκτό από την άποψη της ορθής λειτουργίας της εσωτερικής αγοράς και της ανάγκης διασφάλισης θεμιτού ανταγωνισμού και είναι συμβατό με τις πολιτικές της Ένωσης για την υγεία, το περιβάλλον, την ενέργεια και τις μεταφορές.
            
            
               (8)Κάθε άδεια που χορηγείται δυνάμει του άρθρου 19 παράγραφος 1 της οδηγίας 2003/96/ΕΚ πρέπει να υπόκειται σε αυστηρό χρονικό περιορισμό. Προκειμένου να παρασχεθούν στους ενδιαφερόμενους οικονομικούς φορείς επαρκείς εγγυήσεις και αρκετός χρόνος ώστε να ολοκληρωθεί η διαδικασία αποναρκοθέτησης των μολυσμένων περιοχών, είναι σκόπιμο η άδεια να χορηγηθεί για περίοδο έξι ετών.
            
            
               (9)Προκειμένου να παρασχεθεί ασφάλεια δικαίου στους οικονομικούς φορείς που συμμετέχουν σε εργασίες αποναρκοθέτησης και να αποφευχθεί πιθανή αύξηση της διοικητικής επιβάρυνσης λόγω αλλαγών στον εφαρμοστέο φορολογικό συντελεστή, η Κροατία θα πρέπει να έχει τη δυνατότητα να εφαρμόσει χωρίς διακοπή τη φορολογική απαλλαγή στο πετρέλαιο εσωτερικής καύσης που χρησιμοποιείται για τη λειτουργία μηχανημάτων άρσης ναρκοπεδίων για ανθρωπιστικούς λόγους. Συνεπώς, η αιτούμενη άδεια θα πρέπει να χορηγηθεί με ισχύ από τις 19 Δεκεμβρίου 2020, βάσει των ίδιων ρυθμίσεων που προβλέπει η εκτελεστική απόφαση 2014/921/ΕΕ, ώστε να μην υπάρξει κανένα κενό.
            
            
               (10)Η παρούσα απόφαση δεν θίγει την εφαρμογή των ενωσιακών κανόνων σχετικά με τις κρατικές ενισχύσεις,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Η Κροατία εξουσιοδοτείται να εφαρμόσει φορολογική απαλλαγή στο πετρέλαιο εσωτερικής καύσης που χρησιμοποιείται για τη λειτουργία μηχανημάτων άρσης ναρκοπεδίων για ανθρωπιστικούς λόγους στην επικράτειά της. Το μέτρο περιορίζεται σε εγκεκριμένα μηχανήματα ειδικής χρήσης που έχουν σχεδιαστεί και κατασκευαστεί ειδικά για την εκκαθάριση ναρκοπεδίων.
            
            
               Άρθρο 2
            
         
         
            
               Η παρούσα απόφαση εφαρμόζεται από τις 19 Δεκεμβρίου 2020 έως τις 19 Δεκεμβρίου 2026.
            
            
               Ωστόσο, εάν το Συμβούλιο, αποφασίζοντας βάσει του άρθρου 113 ή άλλης σχετικής διάταξης της Συνθήκης για τη λειτουργία της Ευρωπαϊκής Ένωσης, καθορίσει γενικούς κανόνες περί φορολογικών πλεονεκτημάτων για την άρση ναρκοπεδίων για ανθρωπιστικούς λόγους, η παρούσα απόφαση παύει να εφαρμόζεται την ημέρα κατά την οποία αρχίζει η εφαρμογή των εν λόγω γενικών κανόνων.
            
            
            
               Άρθρο 3
            
            
               Η παρούσα απόφαση απευθύνεται στην Κροατία.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        ΕΕ L 283 της 31.10.2003, σ. 51.
               
               
                  
                     (2)
                  
                        ΕΕ L 363 της 18.12.2014, σ. 150.
               
               
                  
                     (3)
                  
                        SWD(2019) 329 final.
               
               
                  
                     (4)
                  
                        Συμπεράσματα του Συμβουλίου της 28ης Νοεμβρίου 2019, 14608/19, FISC 458. 
               
               
                  
                     (5)
                  
                        ΕΕ L 283 της 31.10.2003, σ. 51.
               
               
                  
                     (6)
                  
                        Εκτελεστική απόφαση 2014/921/ΕΕ του Συμβουλίου, της 16ης Δεκεμβρίου 2014, με την οποία εξουσιοδοτείται η Κροατία να εφαρμόσει φορολογική απαλλαγή στο πετρέλαιο εσωτερικής καύσης που χρησιμοποιείται για τη λειτουργία μηχανημάτων άρσης ναρκοπεδίων για ανθρωπιστικούς λόγους, σύμφωνα με το άρθρο 19 της οδηγίας 2003/96/ΕΚ (ΕΕ L 363 της 18.12.2014, σ. 150).